VENDIM
Nr. 190, datë 31.3.2021

PËR PËRCAKTIMIN E STEMËS DHE TË FLAMURIT TË AGJENCISË SË INTELIGJENCËS DHE SIGURISË SË MBROJTJES

Në mbështetje të nenit 100 të Kushtetutës dhe të pikës 2, të nenit 6, të ligjit nr. 65/2014, “Për Agjencinë e Inteligjencës dhe Sigurisë së Mbrojtjes”, me propozimin e ministrit të Mbrojtjes, Këshilli i Ministrave

VENDOSI:

1. Miratimin e stemës dhe të flamurit të Agjencisë së Inteligjencës dhe Sigurisë së Mbrojtjes, sipas anekseve që i bashkëlidhen këtij vendimi.
2. Stema dhe flamuri dekorativ i Agjencisë së Inteligjencës dhe Sigurisë së Mbrojtjes, për nga qëllimi i përdorimit, i përkasin vetëm strukturës së kësaj agjencie. Ndalohet shumëfishimi, imitimi dhe përdorimi i tyre nga institucionet apo subjektet e tjera, që, sipas ligjit, përdorin uniformë.
3. Ngarkohet Ministria e Mbrojtjes për zbatimin e këtij vendimi.
Ky vendim hyn në fuqi menjëherë dhe botohet në Fletoren Zyrtare.

ZËVENDËSKRYEMINISTËR
Erion Braçe

Aneksi nr. 1.
Stema e Agjencisë së Inteligjencës dhe Sigurisë së Mbrojtjes
[image: ] 
Në një rreth me sfond blu dhe të kufizuar nga jashtë me një bordurë të kuqe janë vendosur mbishkrimet në ngjyrë të artë “AGJENCIA E INTELIGJENCËS DHE SIGURISË SË MBROJTJES” në pjesën e sipërme në brendësi të rrethit dhe “REPUBLIKA E SHQIPËRISË” në pjesën e poshtme në brendësi të rrethit. Në sfondin blu, me ngjyrë blu më të çelur paraqitet globi, i cili simbolizon veprimtarinë e Agjencisë së Inteligjencës dhe Sigurisë së Mbrojtjes në përmbushje të misionit të saj. Në qendër të stemës është vendosur shqiponja dykrenore me ngjyrë të artë dhe mbi të përkrenarja e heroit kombëtar, Skënderbeut.
Në anën e majtë të stemës, midis shqiponjës dhe mbishkrimit, është i vendosur i qendërzuar pishtari, i cili simbolizon diturinë dhe inteligjencën.
Në anën e djathtë të stemës, midis/ndërmjet shqiponjës dhe mbishkrimit, është i vendosur i qendërzuar çelësi, i cili simbolizon informacionin dhe sekretin.
Midis kthetrave të shqiponjës dhe mbishkrimit “REPUBLIKA E SHQIPËRISË” janë vendosur dy degë lisi të gërshetuara, të cilat simbolizojnë qëndrueshmërinë, madhështinë dhe jetëgjatësinë. 
Ngjyra e artë, e përdorur në elementet e stemës përfaqëson simbolikën tradicionale të kësaj ngjyre:
- Fuqinë dhe superioritetin;
- Të mirën dhe përsosmërinë;
- Diturinë dhe inteligjencën.
Ngjyra blu, e përdorur në sfond të stemës simbolizon thellësinë e mendimit, si dhe besueshmërinë, trimërinë, stabilitetin, nderin e fuqinë.

Kodi i ngjyrave:
Blu: #182851;
E verdhë: #FCD212;
Gri: #9B9A9A;
Portokalli: #C05927;
Jeshile: #2E4921;
E verdhë e degës: #C1B130;
[bookmark: _GoBack]E kuqe: #AA1F24.

Aneksi nr. 2
Flamuri dekorativ i Agjencisë së Inteligjencës dhe Sigurisë së Mbrojtjes

[image: ]

Flamuri është prej pëlhure tekstili me ngjyrë blu të errët dhe ka të stampuar në qendër stemën e Agjencisë së Inteligjencës dhe Sigurisë së Mbrojtjes. Flamuri ka përmasat 107 x 150 cm dhe rrethohet nga një kordon dekorativ i artë. Shtiza është prej metali. Qëndrueshmëria e ngjyrës së copës së tekstilit, kordonit rrethues dhe elementeve dekorative janë të nivelit të lartë. Shtiza metalike të jetë e mbrojtur nga korrozioni dhe me mbrojtje dekorative ngjyrë ari.
Flamuri vendoset në një shtizë metalike me gjatësi 2.5 m (me gjithë shqyt) dhe diametër 3 cm. Shtiza vendoset në një bazament metalik të rrumbullakët me diametër 30 cm dhe lartësi deri në 5 cm. Shtiza e flamurit në krye mbyllet me një shqyt trekëndësh me gjatësi 15 cm. Montimi i flamurit në shtizë bëhet në dy fiksues me lidhëse në formë kordoni, të cilat përfundojnë me xhufkë.

